
	SZOMBATHELY MEGYEI JOGÚ VÁROS
	POLGÁRMESTERE

Az előterjesztést megtárgyalta:
· Gazdasági és Jogi Bizottság
· Költségvetési Ellenőrző Szakmai Bizottság
· Városstratégiai, Idegenforgalmi és Sport Bizottság
· Szociális és Lakás Bizottság
· Fenntarthatósági és Klímastratégiai Szakmai Bizottság

A határozati javaslatokat törvényességi szempontból megvizsgáltam:


	/: Dr. Károlyi Ákos :/
	jegyző


ELŐTERJESZTÉS

Szombathely Megyei Jogú Város Közgyűlésének 2026. október 29-i ülésére

Javaslat ingatlanokkal kapcsolatos döntések meghozatalára

I. Javaslat a szombathelyi 2008/45 hrsz.-ú ingatlant érintő elővásárlási joggal kapcsolatos döntés meghozatalára

Tájékoztatom a Tisztelt Közgyűlést, hogy a magyar építészetről szóló 2023. évi C. törvény (továbbiakban: Méptv.) 84. § (1) bekezdés h) pontja sajátos jogintézményként biztosítja az önkormányzatok számára a településrendezési célok megvalósítása érdekében bejegyezhető elővásárlási jogot. 

Szombathely MJV Önkormányzata Közgyűlésének Szombathely Megyei Jogú Város Helyi Építési Szabályzatáról szóló 24/2023. (XII. 19.) önkormányzati rendelete (továbbiakban: HÉSZ) 9. §-a alapján az ingatlan-nyilvántartásban számos ingatlanon fennáll az Önkormányzat elővásárlási joga. 

A szombathelyi 2008/6-7 hrsz.-ú, természetben a Repülők útja mellett található volt Határőr laktanya területén a HÉSZ 2. számú melléklete alapján az elővásárlási jog „új munkahely teremtése” céljából áll fenn. A 2008/7 hrsz.-ú földrészlet többszöri telekalakítását követően a 2008/27 hrsz.-ú földrészletből kialakuló 2008/45 hrsz.-ú, kivett „beépítetlen terület” megnevezésű telekre Önkormányzatunkat továbbra is megilleti az elővásárlási jog. 

A GreenSite International Zrt. eladó, valamint a SYMBOL INVEST Kft. vevő között 2025. február 25. napján adásvételi szerződés jött létre több szombathelyi ingatlan, köztük a 2008/45 hrsz. alatt felvett ingatlan tekintetében. A megállapodáshoz Önkormányzatunk a Közgyűlés 77/2025. (III. 27.) Kgy. sz. határozata alapján kiadta az elővásárlási jog gyakorlásával kapcsolatos lemondó nyilatkozatát.

Az eredeti adásvételi szerződés alapján a vevő a teljes vételárat, 52.500.000,- Ft + ÁFA, azaz bruttó 66.675.000,- Ft összeget megfizette, azonban az adásvétellel érintett egyes ingatlanokat terhelő, korábbi finanszírozáshoz kapcsolódó jelzálogjogok és egyéb terhek törléséhez szükséges törlési engedélyek nem álltak valamennyi földrészlet tekintetében rendelkezésre. Emiatt az eredetileg valamennyi ingatlant együttesen tartalmazó adásvételi szerződést a feleknek ingatlan-nyilvántartási okokból fel kellett bontaniuk, és a jogügyletet külön adásvételi megállapodásban kellett rendezniük. Az új szerződés megkötésére kizárólag az ingatlan-nyilvántartási rendezés miatt volt szükség, az Önkormányzat elővásárlási joga szempontjából releváns szerződési feltételek változatlanok maradtak. 

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet (a továbbiakban: Vagyonrendelet) 22. § (2) bekezdés e) pontja alapján a polgármester dönt az elővásárlási jogról történő lemondásról, a Vagyonrendelet 8. § (1) bekezdés c) pontjára tekintettel ugyanakkor a 35 millió forint egyedi forgalmi értéket meghaladó vagyon esetében az elővásárlási jog gyakorlásának kérdését a Közgyűlés elé terjesztem.

Tájékoztatom a Tisztelt Közgyűlést, hogy az elővásárlási joggal érintett ingatlanok megvásárlására Önkormányzatunk a költségvetésében nem biztosított önálló soron fedezetet, ezért jelenleg nem adottak a feltételei annak, hogy az Önkormányzat elővásárlási jogával élve ingatlant vásároljon. 

Amennyiben a vételárra vonatkozó szakértői vélemény hiányában – bármelyik ingatlan esetében – a Közgyűlés mégis az elővásárlási jog gyakorlásáról dönt, határozata a felelős gazdálkodás szabályai figyelembe vételével csak feltétel bekövetkeztétől függő, elvi döntés lehet, amely akkor válik a polgármester által végrehajthatóvá, ha az érintett ingatlanoknak az adásvételi szerződésben megjelölt vételára tekintetében beszerzésre kerül az ingatlanforgalmi szakértői vélemény, és az azt igazolja, hogy a vételár reális piaci értéket képvisel.


II. Javaslat ingyenes használati jogviszony meghosszabbítására

[bookmark: _Hlk86830088]A Tisztelt Közgyűlés a 411/2016. (XII.15) Kgy. számú határozatával, 5 éves határozott időtartamra ingyenes használatot biztosított a FÉHE Fogyatékossággal Élőket és Hajléktalanokat Ellátó Közhasznú Nonprofit Kft. részére a 6247/2 hrsz.-ú, Fő tér 23/A alatt található 41 m2 alapterületű helyiségre vonatkozóan, működése elősegítése céljából. Fenti használati jogviszony 2021. évben – a 230/2021. (XI.25.) Kgy. számú határozatban foglaltak alapján – további 5 évre meghosszabbításra került.

A társaság ügyvezetője használati jogviszonyuk további 5 éves időtartamra történő meghosszabbítása iránti kérelemmel fordult önkormányzatunkhoz.

A társaság fő tevékenységei közé tartozik a hajléktalan-, illetve fogyatékossággal élő személyek ellátása, szociális foglalkoztatása. A munka-rehabilitáció, illetve egyéb fejlesztő-felkészítő tevékenységek szervezése. A helyiségben végzett tevékenységük továbbra is elengedhetetlen a szombathelyi fogyatékossággal élő és hajléktalan embertársaink ellátásában, támogatásában és integrációjában. Az ingatlan ingyenes használata kulcsfontosságú hátteret biztosít ahhoz, hogy közhasznú feladataikat a legmagasabb színvonalon, a város lakóinak érdekében végezhessék.

A nemzeti vagyonról szóló 2011. évi CXCVI. törvény 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

Szombathely Megyei Jogú Város Önkormányzata egyes társadalmi szervezetek, gazdasági társaságok részére, amelyek a Magyarország helyi önkormányzatairól szóló 2011. évi CLXXXIX. törvény 13. § (1) bekezdése értelmében közfeladatot látnak el, működésük elősegítése érdekében ingyenes használatot biztosít a tulajdonában lévő ingatlanokra. 
[bookmark: _Hlk86829390]Fenti jogszabályhely 13. § (1) bekezdés 10. pontja alapján a helyi közügyek, valamint a helyben biztosítható közfeladatok körében ellátandó helyi önkormányzati feladat a területén hajléktalanná vált személyek ellátásának és rehabilitációjának, valamint a hajléktalanná válás megelőzésének biztosítása.

Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja alapján 3 éves időtartamot meghaladó ingyenes használatot engedélyezni a Közgyűlés jogosult.

Fentiek alapján javaslom, hogy a Tisztelt Közgyűlés a FÉHE Fogyatékossággal Élőket és Hajléktalanokat Ellátó Közhasznú Nonprofit Kft. Szombathely, Fő tér 23/A szám alatti, 6247/2 hrsz.-ú ingatlanra vonatkozóan fennálló ingyenes használati jogviszonyát 2031. október 31. napjáig terjedő határozott időtartamra – változatlan feltételekkel – hosszabbítsa meg.


III. Javaslat útpadkák azbesztmentesítésével kapcsolatos döntés meghozatalára

Önkormányzatunk rendelkezésére álló és elvégzett mérései alapján Szombathely város közigazgatási területén jelenleg összesen 317 helyszínen, 331 önálló ingatlant érintően, 287.274 m2 felületű azbeszttel szennyezett terültet került beazonosításra.
2026. augusztus 31-én az Olad Plató 74.700 m2 felületű, azbeszttel szennyezett közlekedési nyomvonalai kiporzásának megszüntetésére kötött vállalkozási szerződés alapján a nyertes Alpok Terra Kft. teljesítési határideje november 4-én lejár. A munkákkal a vállalkozó tervszerűen, gyorsan halad.

Az Önkormányzat Versenyszabályzata alapján 2026. augusztus 31. napján ajánlattételi felhívással élt 110 közforgalom előtt megnyitott, illetve önkormányzati tulajdonú, 92.242 m2 azbeszt tartalmú kővel borított terület kiporzásának megszüntetésére vonatkozó felületi zárás készítése, árajánlat adása vonatkozásában, amely eljárás a nyertes ajánlattevő visszalépése miatt eredménytelen lett.
Az Önkormányzat ugyanezen területek vonatkozásában 11 gazdasági szereplőtől ismételten ajánlatot kért 2026. szeptember 18. napján, amely eljárásban a legkedvezőbb ajánlatot adó Alpok Terra Kft.-vel a vállalkozási szerződés 2026. október 5. napján megkötésre, a munkaterület pedig 2026. október 6. napján átadásra került, a felületzárási munkálatok folyamatban vannak, a teljesítési határidő december 4. napján jár le.

Tájékoztatom a Tisztelt Közgyűlést, hogy számos olyan közterületi ingatlan található, amelyek tekintetében nem alkalmazható a felületi zársásos technológia. Ezek közé tartoznak az útpadkák, amelyek lefedése komoly balesetveszélyt, szerkezeti károkat okozna:
· a víz megáll az úton, ami vízen futáshoz és súlyos autóbalesetekhez vezethet;
· a nem megfelelően elvezetett víz télen ráfagy az úttestre, ami életveszélyes csúszásveszélyt okozhat;
· az eredeti útburkolat találkozásánál a víz beszivároghat a rétegek közé, a téli fagyok során a jég szétfeszítheti az aszfaltot, ez az úttest szélének töredezéséhez és hatalmas kátyúk kialakulásához vezethet;
· a padka alatti talajszerkezet nincs felkészítve a nehéz járművek súlyára, a felületi bevonat az autók súlya alatt azonnal megsüllyed és letöredezik;
· a nem szabványos, leaszfaltozott padka könnyen fának ütközéshez vagy árokba futáshoz vezethet.

Az azonosításra került azbeszttel szennyezett útpadkák területe megközelítőleg 7.205 m2, 33 helyszínen. A fentiekre tekintettel az útpadkák esetében kizárólag az azbeszttel szennyezett kő felszedése, elszállítása, ártalmatlanítása lehetséges. Ennek elvégzésére feltételes nyílt közbeszerzési eljárás kiírása szükséges, amelynek oka, hogy az eddig megkötött vállalkozási szerződések alapján megrendelt munkálatok az azbeszt tartalmú kővel borított terület kiporzásának megszüntetésére irányultak, az elszállítás azonban a munkavédelemről szóló 1993. évi XCIII. törvény 63/G. § (1) bekezdésében foglaltak értelmében azbesztbontási, azbesztmentesítési tevékenységnek minősül. A bekért indikatív árajánlat alapján az útpadkák azbesztmentesítésének becsült költsége bruttó 856.663.260,- Ft, a munkálatok becsült időigénye 10-12 hónap.
A rendelkezésünkre álló szerződések és árajánlatok alapján megállapítható, hogy:
· 1 m2 kő kétrétegű felületi zárása bruttó 5.856,48 Ft-ba kerül, míg
· 1 m2 kő azbesztmentesítése bruttó 116.041,27 Ft-ba.
Tehát az azbesztmentesítés 19,81-szerese, azaz közel 20-szorosa a fedésnek úgy, hogy az azbesztmentesítést követő padkavisszatöltést a fenti ár még nem tartalmazza, továbbá ez a technológia lényegesen több időigénnyel rendelkezik. 

Az Azbeszt-mentesítési Alapra a pályázatunkat a Közgyűlés 214/2026. (IX.10.) Kgy. sz. határozatában foglaltaknak megfelelően 2026. október 14. napján benyújtottuk. Szombathely Megyei Jogú Város Önkormányzata 10%-os mértékű önrészt vállalt. Az önrész meghatározásakor többek között figyelemmel voltunk a kezelendő területek nagyságára (287.274 m2), és az ehhez kapcsolódó, rendkívül magas költségekre (br. 2, 48 Mrd Ft) is, amelyek determinálják az önrészt összegét is.

Sikeres pályázat esetén megvalósuló intézkedésekkel a pályázathoz elkészített azbeszttérkép 2026. október 19-i állapota szerint az önkormányzati tulajdonban lévő területek 97%-a tekintetében megtörténnek a kiporzás megszüntetéséhez szükséges intézkedések. Előzőek mellett mindösszesen 5.143 m2 nagyságú, alacsony kockázatú önkormányzati terület (kapubejáró, udvar stb.) vonatkozásában lesz szükség 2027. évben további beavatkozásra. 

Tájékoztatom a Tisztelt Közgyűlést arról is, hogy összesen 19.595 m2 nagyságú, egyéb tulajdonban (magán, egyházi, állami, társasházi) álló terület tekintetében indokolt beavatkozás, valamint a Parkerdő területén több magán vagy állami tulajdonban lévő úton található azbeszttel szennyezett zúzalékkal, pontszerűen feltöltött rész. Lényeges körülmény az is, hogy az azbeszttérkép pillanatnyi állapotot mutat, az új bejelentések folyamatosan érkeznek a Polgármesteri Hivatalhoz. 

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatokat elfogadni szíveskedjen! 


Szombathely, 2026. október 21.

	                                            /: Dr. Nemény András :/


I.
Határozati javaslat
……/2026. (X. 29.) Kgy. sz. határozat

Szombathely Megyei Jogú Város Közgyűlése úgy dönt, hogy a szombathelyi Repülők útja mellett található 2008/45 hrsz.-ú, kivett „beépítetlen terület” megnevezésű ingatlan 1/1 arányú tulajdoni hányada tekintetében, a GreenSite International Zrt., valamint a SYMBOL INVEST Kft. között 2026. július 28. napján létrejött adásvételi szerződésben meghatározott feltételekkel Szombathely Megyei Jogú Város Önkormányzata – a Méptv. 84. § (1) bekezdés h) pontja, valamint a HÉSZ 9. § (2) bekezdése alapján „új munkahely teremtése” céljából fennálló – elővásárlási jogával nem él.


Felelős:  	Dr. Nemény András polgármester
	              Dr. Horváth Attila alpolgármester
 		Dr. Károlyi Ákos jegyző
   		(A végrehajtásért felelős:
		Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)
	
Határidő:	azonnal

II.
Határozati javaslat
……/2026. (X. 29.) Kgy. sz. határozat

A Közgyűlés a nemzeti vagyonról szóló 2011. évi CXCVI törvény 11. § (13) bekezdése, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 10. pontja, valamint Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja alapján a FÉHE Fogyatékossággal Élőket és Hajléktalanokat Ellátó Közhasznú Nonprofit Kft. Szombathely, Fő tér 23/A. szám alatti, 6247/2 hrsz.-ú, 41 m2 alapterületű üzlethelyiségre vonatkozóan fennálló ingyenes használati jogviszonyát 2031. október 31. napjáig terjedő határozott időtartamra, változatlan feltételekkel meghosszabbítja.

Egyebekben a használatba-adási megállapodás változatlan tartalommal marad hatályban.

A Közgyűlés felhatalmazza a polgármestert a használatba-adási megállapodás módosításának aláírására.

Felelős:  	Dr. Nemény András polgármester
	              Dr. Horváth Attila alpolgármester
 		Dr. Károlyi Ákos jegyző
   		(A végrehajtásért felelős:
		Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)
	
Határidő:	azonnal

III.
Határozati javaslat
……/2026. (X. 29.) Kgy. sz. határozat

Szombathely Megyei Jogú Város Közgyűlése megtárgyalta a „Javaslat útpadkák azbesztmentesítésével kapcsolatos döntés meghozatalára” című előterjesztést, és a szombathelyiek egészségének védelme érdekében az alábbi döntéseket hozta:

1. A Közgyűlés jóváhagyja az Önkormányzat 2.481.476.525 Ft összeggel benyújtott pályázatát az Azbeszt-mentesítési Alapra, mindösszesen 2.233.328.873 Ft támogatási igénnyel, és 10 %-os, 248.147.652 Ft önkormányzati önrésszel.

2. A Közgyűlés felhatalmazza a polgármestert, hogy az útpadkák azbesztmentesítési munkáinak elvégzésére a feltételes nyílt közbeszerzési eljárás megindításáról gondoskodjon, és annak eredményéről tájékoztassa a Közgyűlést.

Felelős:		Dr. Nemény András polgármester
		Dr. Horváth Attila alpolgármester
		Dr. Károlyi Ákos jegyző
	 	(A végrehajtásért felelős:
Dr. Gyuráczné dr. Speier Anikó, a Városüzemeltetési és Városfejlesztési Osztály vezetője,
Stéger Gábor, a Közgazdasági és Adó Osztály vezetője)

Határidő:	1-2. azonnal
	……….	……….	……….	………	.……….	……….	……….	……….

